
E V A L U A R E A
ACTIVITĂŢII DESFĂȘURATE DE CĂTRE INSPECTORATUL DE POLIŢIE JUDEŢEAN TIMIȘ ÎN ANUL 2022
Inspectoratul de Poliţie Judeţean Timiş, ca şi componentă a Poliţiei Române, este structura teritorială care exercită principalele atribuţii privind apărarea drepturilor şi libertăţilor fundamentale ale persoanei, a proprietăţii private şi publice, prevenirea şi descoperirea infracţiunilor, respectarea ordinii şi liniştii publice la nivelul judeţului Timiş.
Principalele repere ale activității Inspectoratului de Poliție Județean Timiș în anul 2022 au fost obiectivele  instituționale stabilite la  nivelul Poliţiei Române, respectiv creşterea gradului de siguranţă pentru cetăţeni prin protejarea persoanei, protejarea patrimoniului, siguranţa stradală, siguranţa rutieră, prevenirea şi combaterea infracţionalităţii organizate şi transfrontaliere, precum și destructurarea grupărilor infracţionale.
Totodată, printre prioritățile instituției s-au numărat și asigurarea climatului de legalitate a mediului de afaceri în domeniul de referinţă (evaziunea fiscală, achiziţiile publice, contrafacerea de mărfuri, contrabanda, corupţia şi protecţia intereselor financiare ale U.E.), precum și asigurarea resurselor umane, a mijloacelor materiale şi financiare necesare dezvoltării şi menţinerii capacităţii operaţionale a structurilor inspectoratului.
Și în anul 2022, polițiștii timișeni s-au orientat în direcția creșterii gradului de siguranță și protecție a cetățenilor.

Resursele umane

Din totalul posturilor prevăzute la nivelul Inspectoratului de Poliție Județean Timiş, anul 2022 s-a finalizat cu posturi ocupate în proporție de 81,78 %
Logistic
Pe parcursul anului 2022, s-au continuat activitățile specifice de achiziții și reparații, atât la nivelul unităților aflate în subordinea Inspectoratului de Poliție Județean Timiș, cât și la nivelul sediului acestuia.

De asemenea, s-au continuat activitățile specifice de instruire și dotare a polițiștilor din cadrul Inspectoratului de Poliție Județean Timiș.

Prevenirea criminalității
În cursul anului 2022 s-au aflat în derulare 3 programe locale de prevenire a criminalităţii, derivate din priorităţile naţionale ale Poliţiei Române în domeniul prevenirii, fiind implementate 5 proiecte şi 11 campanii, în cadrul cărora s-au desfăşurat activităţi informativ-preventive. 
       În total au fost desfăşurate 972 de activităţi, dintre care 637 de activităţi au fost desfăşurate pe linia informării antiinfracţionale şi antivictimale şi 335 de activităţi au fost organizate în colaborare cu unităţile de învăţământ şi cele de ocrotire a minorilor, care au avut 55.425 de beneficiari direcți, dintre care aproximativ 12.664 au fost elevi. 

Deservirea comunităţii
1. Pentru prevenirea şi combaterea fenomenului infracţional, la nivelul judeţului au fost executate 522 de acţiuni cu efective mărite, 57 de razii, 3.648 de controale directe, 24.929 de intervenţii la evenimente sesizate, 1.823 de stări conflictuale aplanate și 749 de participări la măsuri de ordine în urma diferitelor adunări  publice.
 
De asemenea, au fost efectuate 3.525 de activităţi de patrulare în zona unităţilor de învăţământ sau zona adiacentă acestora și 809 activități educative preventive.

        2. Prin Sistemul Naţional Unic pentru Apeluri de Urgenţă 112 au fost preluate 22.132 de apeluri, dintre acestea, 12.908 fiind apeluri din mediul urban şi 9.224 de apeluri din mediul rural. Din totalul apelurilor primite, în 16.213 (73,25%) din cazuri, poliţiştii au ajuns la faţa locului în mai puţin de 10 minute.

Criminalitatea stradală
La nivelul județului Timiș, în cursul anului 2022, au fost sesizate 1.514 infracțiuni stradale, în scădere cu 161 de infracțiuni față de perioada similară a anului 2021, diminuarea procentuală fiind de aproximativ 10%. 

La nivelul secţiilor rurale de poliţie, infracţionalitatea stradală sesizată a cunoscut o scădere în cursul anului 2022, faţă de perioada similară a anului 2021, respectiv de la 140 de infracţiuni stradale sesizate, la 128 de infracţiuni (diminuarea fiind de 8,57 %).

Criminalitatea în mediul rural
În mediul rural, infracţionalitatea sesizată a înregistrat, în cursul anului 2022, faţă de perioada similară a anului 2021, o creștere procentuală cu 4,67 %, însă se înregistrează și o scădere în cazul infracţiunilor de tâlhărie, care scad cu 4,85%, respectiv cu 19 fapte mai puțin și a infracţiunilor de distrugere, acestea înregistrând o scădere cu 4,85%, respectiv cu 19 fapte mai puțin.
Criminalitatea în mediul urban

În mediul urban, infracţionalitatea sesizată a înregistrat, în anul 2022, faţă de perioada similară a anului trecut, o creștere procentuală cu 6,89 %, însă se înregistrează și o scădere în cazul infracțiunii de tâlhărie, cu aproximativ 7,69 %, respectiv cu 3 fapte mai puțin și a infracţiunilor de distrugere, acestea înregistrând o scădere cu 7,21%, respectiv cu 58 de fapte mai puțin.
Siguranța rutieră și a transporturilor
În domeniul rutier, structurile de profil ale inspectoratului au desfășurat 3.003 acţiuni, care au vizat principalele elemente care generează risc rutier, rezultatele acestor activități concretizându-se în reducerea accidentelor rutiere grave. 

         În ceea ce privește dinamica accidentelor grave de circulație, la nivelul judeţului Timiş, în cursul perioadei analizate, s-au produs 90 de accidente grave de circulaţie, înregistrându-se o scădere cu aproximativ 10,8 %, respectiv cu 11 accidente mai puţin decât în anul 2021. Aceste evenimente s-au soldat cu 47 de persoane decedate, o creștere procentuală cu 14,6 % şi cu 59 de persoane rănite grav, respectiv cu 19 persoane mai puţine decât în anul 2021, reprezentând o diminuare procentuală de aproximativ 24,3 %.  
      O altă direcţie foarte importantă de acţiune în domeniul circulaţiei rutiere a fost creșterea gradului de disciplină în trafic, printr-o prezenţă activă a poliţiştilor pe principalele artere rutiere din judeţ. Astfel, în anul 2022, au fost constatate 1.726 de fapte penale (+202 comparativ cu anul 2021), fiind retrase 4.531 de certificate de înmatriculare (+819 comparativ cu anul 2021) și reținute 6.325 de permise de conducere (+782 comparativ cu anul 2021).  

Poliția de proximitate 
În cursul anului 2022, activitatea poliţiştilor de proximitate din judeţul Timiş a fost orientată spre cercetarea și soluţionarea infracţiunilor date în competenţă, precum şi spre realizarea activităţilor de relaţionare cu cetățenii.

În perioada de referință, poliţiștii de proximitate au executat 236 de activități pentru prevenirea victimizării bătrânilor, au consiliat 1.788 de persoane, au pus în aplicare 47 de ordine de protecție și au aplanat 356 de stări conflictuale. 

Siguranța în instituțiile de învățământ
La nivelul județului Timiș, funcționează 611 unități de învățământ preuniversitar de stat, respectiv: 326 de grădinițe (117 în mediul urban /209 în mediul rural), 205 școli gimnaziale (47 în mediul urban /158 în mediul rural), 61 de licee, colegii, etc (54 în mediul urban / 7 în mediul rural ) și 9 unități de învățământ care fac parte din rețeaua școlară - cluburi sportive/clubul copiilor, școli postliceale (19 în mediul urban/ 0 în mediul rural).
În cadrul Inspectoratului de Poliție Județean Timiș, la data de 08.09.2020, a fost operaționalizat Birou Siguranță Școlară. 
În cursul anului 2022 au fost sesizate 93 de infracţiuni, dintre care 84 au fost comise în incinta unităților de învățământ preuniversitar și 9 în zona adiacentă acestora. 
  Având în vedere mediile de comitere, se constată că în anul 2022, din cele 93 de infracţiuni sesizate, 66 au fost comise în mediul urban, iar 27 de infracțiuni au  fost săvârșite în mediul rural. 

În perioada de referință, polițiștii Biroului de Siguranță Școlară din cadrul Inspectoratului de Poliție Județean Timiș au desfășurat 284 de activităţi punctuale în cadrul unităților de învățământ preuniversitar, beneficiari fiind 14.767 de elevi și 713 cadre didactice.

COMBATEREA CRIMINALITĂȚII

Criminalitatea sesizată

          La nivelul Inspectoratului de Poliție Județean Timiș, infracționalitatea sesizată a înregistrat o creștere procentuală cu 6,38 % în anul 2022, comparativ cu  aceeași perioadă a anului 2021.
La sesizările de natură economică se consemnează o scădere cu 36 de fapte (de la 1.008, la 972), la infracțiunile de natură judiciară o creștere procentuală cu aproximativ 8,61 %, iar la sesizările de altă natură, se înregistrează o creștere procentuală cu 3,75 % .
Criminalitatea contra patrimoniului
Sesizările din sfera criminalităţii contra patrimoniului au înregistrat o creștere procentuală cu 1,90%, faţă de anul 2021.
Totodată, în anul 2022, la nivelul Inspectoratului de Poliție Județean Timiș au fost înregistrate 368 de infracțiuni de natură informatică, comparativ cu anul 2021, când au fost înregistrate 606 infracțiuni, reprezentând o scădere de 39 %.
  

Regimul armelor, explozivilor şi substanţelor periculoase

Ca urmare a intervențiilor la evenimentele semnalate, dar şi a controalelor efectuate, au fost aplicate 64 de sancțiuni contravenționale, în cuantum de 55.000 de lei, comparativ cu anul 2021 când au fost aplicate 54 de sancțiuni, în cuantum de 33.000 de lei.

Totodată, au fost efectuate 194 de verificări la deținătorii de arme și muniții, înregistrându-se o creștere de 60 de activități comparativ cu anul 2021, când au fost efectuate 134 de verificări.
În perioada de referință au fost indisponibilizate 26 de arme de foc  și 5.452 de cartușe. 
În cursul anului 2022, polițiștii Serviciului Arme, Explozivi și Substanțe Periculoase au verificat 165 de sedii și puncte de lucru ale persoanelor juridice din județul Timiș, fiind constatate 11 infracțiuni și indisponibilizați 10.728 de litri de substanțe devenite deșeuri, 15.269 de kilograme de deșeuri și 78,62 kilograme de produse pentru protecția plantelor, care aveau termenul de valabilitate expirat. 
În luna decembrie a anului 2022 au fost indisponibilizate  2.368 de kilograme de materiale pirotehnice deținute în mod ilicit în scopul comercializării, nefiind înregistrate evenimente negative precum răniri, distrugeri ori incendii ca urmare a deținerii, utilizării sau manipulării materialelor pirotehnice.

În acest sens, exemplificăm activitățile desfășurate în cadrul unui dosar penal, înregistrat la Parchetul de pe lângă Judecătoria Lugoj, în care sunt efectuate cercetări sub aspectul săvârșirii infracțiunii de orice operațiuni cu articole pirotehnice, efectuate fără drept, în cadrul căruia au fost efectuate 3 percheziții domiciliare, fiind indisponibilizate 1.000 de kilograme de articole pirotehnice deținute în mod ilegal și care urmau a fi comercializate în mediul on-line.

Infracţionalitatea în domeniul silvic
În anul 2022 au fost verificate 1.044 de obiective, aplicate 118 sancțiuni contravenționale pentru încălcarea prevederilor H.G. 497/2020 și Legii 171/2010, în valoare de 221.000 de lei și confiscată cantitatea totală de 1.659 de mc material lemnos, în valoare de 767.000 de lei.

În judeţul Timiş, în cursul anului 2022 s-a înregistrat o scădere a infracționalității silvice, fiind sesizate 61 de infractiuni, faţă de anul 2021 când au fost sesizate 81 de infracţiuni. De asemenea, au fost soluționate 83 de dosare penale.

În perioada analizată au fost executate 25 de acţiuni şi 27 de controale pe linie de silvicultură, în colaborare cu specialiști din cadrul Gărzii Forestiere Timişoara şi Direcţiei Silvice Timiş, fiind aplicate 42 de sancţiuni contravenţionale, în valoare totală de 227.000 de lei și confiscată cantitatea totală de 1.311 mc material lemnos, în valoare de 691.156 de lei.
Acţiunile executate au vizat controale în fond forestier şi depozitele agenţilor economici care exploatează și depozitează masă lemnoasă, privind verificarea legalitatii circulației materialului lemnos, modul de completare al avizelor de însoţire, identificarea cazurilor de livrări fictive între agenți economici fără documente de provenienţă și de însoțire a materialelor lemnoase sau completarea acestora necorepunzător şi stabilirea de diferențe între stocul faptic şi scriptic de material lemnos aflat în depozitul societății.   
Criminalitatea economico-financiară

Infracționalitatea sesizată de natură economică, per ansamblu, a înregistrat o scădere în anul 2022, comparativ cu perioada similară a anului anterior (-36 de infracțiuni).

       Cu privire la infracționalitatea în domeniul evaziunii fiscale, a fost consemnată o ușoară creștere a numărului de sesizări, în cursul anului 2022 fiind înregistrate 74 de fapte.
La infracțiunile privind Legea Cecului (L 59/1934), se consemnează o ușoară crestere în cursul anului 2022 fiind înregistrate 10 fapte, iar faptele privind Codul Vamal și Codul Fiscal sunt în scădere, de la 44 de fapte în anul 2021, la 42 de fapte în anul 2022. 
      Prejudiciul recuperat în cauzele instrumentate de Serviciul de Investigare a Criminalității Economice se ridică la 10.885.535 de lei .
Criminalitatea transfrontalieră

În perioada analizată, la nivelul Inspectoratului de Poliție Județean Timiș, au fost efectuate, la solicitarea Biroului Naţional Interpol, Unitatea Naţională Europol şi a Punctului Naţional Focal, 148 de verificări, iar la solicitarea Direcției de Investigații Criminale, 63 de verificări.
Totodată, a fost acordat sprijin subunităților de poliție în activitatea de cooperare polițienească internațională în dosare de urmărire penală.

În cursul anului 2022, la nivelul Inspectoratului de Poliție Județean Timiș au fost înregistrate 148 de cereri de asistență polițienească internațională.

Principalele genuri de infracţiuni identificate ca urmare a activităţilor specifice criminalităţii itinerante, cât și prin cooperare cu ofiţerii de legătură acreditaţi pe lângă ambasadele de la Bucureşti și birourile ataşaţilor de afaceri interne români în străinătate, rămân în continuare furturile, înşelăciunile, precum şi falsurile.
Volumul lucrărilor și dosarelor penale

La nivelul județului Timiș, în anul 2022, au fost soluționate 15.633 de dosare penale (+1.199), față de 14.434 de dosare penale în anul 2021 și au rămas în lucru 32.557 de dosare penale (-599), față de 33.156 de dosare penale în perioada similară a anului 2021. 

În anul 2022, procentul de identificare al persoanelor bănuite în dosarele soluţionate a fost de 13,58 %, faţă de 12,99% în perioada similară 2021.

În perioada analizată au fost dispuse 675 de măsuri preventive (+114), față de 561 în anul 2021, dintre care 158 de persoane au fost arestate preventiv. 

Serviciul Criminalistic 

           La nivelul Serviciului Criminalistic, în anul 2022, s-au înregistrat 9.081 de activităţi criminalistice.
În cadrul Centrului Teritorial de Examinare IT au fost efectuate 207 percheziții informatice.
În urma activităților criminalistice de cercetare a locului faptei au fost descoperite şi ridicate 16.901 categorii de urme şi mijloace materiale de probă. Din totalul acestora, 1.353 de urme papilare au fost implementate în baza de date AFIS, fiind identificate 203 persoane.

Bazele de date criminalistice sunt actualizate în mod permanent prin introducerea fişelor de semnalmente, a fiselor decadactilare şi a fotografiilor persoanelor cercetate în stare de arest sau libertate.

În perioada analizată au fost implementate, pentru actualizarea  bazei centrale de date AFIS, 1.570 de fişe dactiloscopice  decadactilare. 
De asemenea, au fost analizate 245 de înregistrări video și întocmite 238 de planșe fotografice pentru recunoaștere, în urma prelucrării, extragerii de stop cadre şi valorificarii semnalmentelor și semnelor particulare în bazele de date criminalistice, fiind recunoscute 67 de persoane. 
Serviciul pentru Acţiuni Speciale
        A fost solicitat în 1.104 misiuni, dintre care 350 de misiuni de menţinere a ordinii şi linistii publice, 2 razii, 496 de misiuni în care echipele tactice au fost dispuse în rezerve de intervenţie, 58 de percheziţii, 7 misiuni de executare a unor mandate, 58 de misiuni de escortă și 172 de misiuni de protecţie. 

Grupa pirotehnică din cadrul S.A.S. a participat la 70 de misiuni specifice, respectiv: 7 apeluri de ameninţare cu bombă , 48 de controale pirotehnice, 5 colete suspecte, 3 auto suspecte și 2 distrugeri materiale explozive. 
În perioada analizată, negociatorul din cadrul S.A.S. a fost solicitat şi angrenat în 6 activităţi specifice.

Cazier judiciar, statistică și evidențe operativă
         Au fost eliberate 85.778 de certificate de cazier judiciar, dintre care 55.546 de certificate de cazier judiciar fiind eliberate la sediul inspectoratului şi 30.232 de certificate de cazier judiciar eliberate la ghişeele din cadrul Poliţiei Municipiului Lugoj, Poliției Municipiului Timișoara - Secția 4 Poliție Urbană, Secția 3 Poliție Urbană şi poliţiilor orăşeneşti Făget, Deta, Jimbolia, Buziaș şi Sânnicolau Mare.


Conform Legii nr.118/2019 privind Registrul național automatizat cu privire la persoanele care au comis infracțiuni sexuale, de exploatare a unor persoane sau asupra minorilor, în perioada analizată au fost eliberate 6.385 de certificate de integritate comportamentală.
Protecția animalelor

           În cursul anului 2022, la nivelul structurii au fost soluționate 209 petiții și 24 de dosare penale.
           Tot în cursul anului 2022, Biroul pentru Protecția Animalelor a organizat și desfășurat în județul Timiș, 176 de acțiuni și controale, având drept scop punerea în aplicare a prevederilor Legii nr. 205/2004 privind protecția animalelor, O.U.G  nr. 55/2002  privind regimul de deţinere al câinilor periculoşi sau agresivi și O.U.G. nr. 155/2001 privind aprobarea programului de gestionare a câinilor fără stăpân. 
Pregătirea Profesională

Serviciul Pregătire Profesională a fost înfiinţat în organigrama Inspectoratului de Poliţie Judeţean Timiş la data de 02.08.2021.
În perioada 10.01 – 17.06.2022 a fost pus în aplicare la nivel naţional proiectul pilot – Program formativ pentru dezvoltarea și menținerea deprinderilor tactice de bază ale personalului operativ care își desfășoară activitatea în structurile de ordine publică (urban şi rural), poliţie rutieră şi poliţie transporturi, organizat săptămânal, a câte 4 zile, fiecare zi fiind destinată unei componente de pregătire practică: pregătire fizică şi autoapărare, pregătire tactică şi intervenţie poliţienească, tragere cu armamentul din dotare şi conducere autovehicule cu regim de circulaţie prioritar. 
Atât în cadrul programului formativ, cât şi în afara lui, la activităţile de pregătire practică au participat 707 poliţişti din profilele operative.

Cooperarea interinstituțională
În cursul anului 2022, pentru asigurarea unui climat de siguranţă civică în judeţul Timiș, Inspectoratul de Poliție Județean Timiş a colaborat permanent cu Instituţia Prefectului și Consiliul Judeţean.
De asemenea, în perioada analizată, la sediul Inspectoratului de Poliție Județean Timiş au avut loc ședințe referitoare la misiunile desfăşurate în sistemul integrat Poliție – Jandarmerie – Poliție de Frontieră, având ca scop principal coordonarea activităților și analizarea rezultatelor obținute. 
Obiective și priorități
Printre principalele obiective ale Inspectoratului de Poliție Județean Timiș pentru anul 2023 se numără destructurarea grupărilor infracţionale specializate în comiterea de infracţiuni judiciare şi a celor care pot genera conflicte stradale, în special, precum și intensificarea activităților specifice pentru reducerea accidentelor rutiere și a urmărilor acestora.
 În aceeași categorie se regăsesc punerea în executare a planurilor de acţiune pentru prevenirea unor evenimente negative (stradale/cu violenţă) cu ocazia desfăşurării unor evenimente cultural-artistice sau sportive ori cu prilejul manifestărilor ce implică un număr mare de persoane, în cursul anului 2023, implementarea unor campanii pentru prevenirea infracţiunilor de furt şi a faptelor săvârşite cu violenţă asupra victimelor minori, precum şi a celor contra patrimoniului, intensificarea acţiunilor şi măsurilor de combatere a fenomenului infracţional ce prejudiciază bugetul consolidat al statului, respectiv a faptelor de evaziune fiscală, contrabandă şi spălare a banilor.
De asemenea, un alt obiectiv principal îl reprezintă monitorizarea modului de executare a activităţilor care sunt dispuse în baza planurilor de acţiune în sistem integrat, pentru prevenirea şi combaterea ilegalităţilor ce se comit în domeniul producerii, prelucrării, depozitării şi comercializării produselor cerealiere şi cele de panificaţie, precum şi pentru prevenirea şi combaterea ilegalităţilor din domeniul forestier.    
Pe parcursul anului 2023 se vor avea în vedere utilizarea judicioasă a resursei umane și ale resurselor materiale ale unității în condiții de siguranță pentru eficientizarea serviciului polițienesc în județul Timiș, conlucrarea cu polițiștii de frontieră, în vederea reducerii infracționalității datorate fenomenului migraționist și tranzitului accelerat la granița de vest, precum și intensificarea activității de cooperare cu structurile de jandarmi și Poliția Locală, în scopul asigurării unui climat corespunzător de ordine și siguranță publică pe timpul manifestărilor culturale organizate în anul 2023, circumscrise acordării titlului onorific de Timișoara Capitala Europeană a Culturii 2023.
COMPARTIMENTUL RELAȚII PUBLICE

